Man sterf toe trok, bromponie botsDie bromponie se wrak. Foto: Verskaf ŉ Man, vermoedelik in sy 30’s, is dood toe ŉ vragmotor en ŉ bromponie Sondagaand in Knysna in die Wes-Kaap gebots het. Russel Meiring, woordvoerder van ER24, het gesê die botsing het in Hoofweg plaasgevind. “Dit is in dié stadium nie duidelik wat tot die botsing gelei het nie. Die vragmotorbestuurder was met paramedici se aankoms nie op die toneel nie,” het Meiring gesê. Hy het gesê die motorfiets se wrak is in die middel van die pad aangetref en die man se liggaam het sowat 10 m van die wrak af gelê. “Die man het verskeie beserings opgedoen en geen teken van lewe getoon nie. Ongelukkig kon daar niks vir hom gedoen word nie en hy is op die toneel dood verklaar.” Die polisie ondersoek die voorval.